Reverendo in Christo patri ac domino, domino Roberto Dei gracia, abbati Cluniacensi, sacroque conventui dicti loci, necnon venerabilibus et religiosis viris dominis diffinitoribus instantibus et priori sacri Cluniacensis capituli generalis, frater Valentinus, humilis prior domus vestre de Caritate, reverenciam et obedienciam debitam et devotam. Cum ad instans sacrum Cluniacense capitulum generale, quod anno Domini millesimo quadragesimo decimo septimo, die dominica qua cantabitur in sancta Dei ecclesia, Jubilate, per vos apud Cluniacum iminet auctore domino celebrandum, tum propter viarum maxima discrimina, potissime circa villam de Caritate, tum propter dampna gravia que sustinuimus et adhuc sustinemus in captione et detencione castri nostri de Dompna petra, simus aliis quam pluribus arduis et quasi inevitabilibus negociis occupati, prout vellemus non possumus commode parum interesse; reverende paternitati vestre supplicamus attente quatenus absenciam nostram ex causis predictis hac vice habere dignemini excusatam; parati etenim sumus vestra salubria monita et mandata, ordinaciones et precepta que ibidem, inspirante domino, fecistis, actendere et servare. Ad premissa autem vobis exponenda et, si necesse fuerit, in manum nostram juranda et alia oportuna, discretum virum Henrricum Barbat, dicte ville de Caritate, quem procuratorem nostrum facimus ad premissa, paternitati vestre duximus destinandum. Datum Parisius, sub sigillo et signo manuali nostris, die vigesima secunda mensis aprilis, anno Domini millesimo quadringentesimo decimo septimo.